Na temelju članka 21. stavka 1. Zakona o zaštiti prijavitelja nepravilnosti („Narodne novine“ broj 46/22.) i članka 26. Statuta Doma zdravlja Koprivničko-križevačke županije URBROJ: 2137-16-2013/2013. od 20. kolovoza 2013. godine, Izmjena i dopuna Statuta Doma zdravlja Koprivničko-križevačke županije URBROJ: 2137-16-0277/15. od 19. ožujka 2015. godine, Odluke o izmjenama i dopunama Statuta Doma zdravlja Koprivničko-križevačke županije URBROJ: 2137-16-1633/2016. od 20. prosinca 2016. godine, Odluke o izmjenama i dopunama Statuta Doma zdravlja Koprivničko-križevačke županije URBROJ: 2137-16-1186/2017. od 09. listopada 2017. godine, Odluke o izmjenama i dopunama Statuta Doma zdravlja Koprivničko-križevačke županije URBROJ: 2137-88-863/2022. od 28. veljače 2022. godine i pročišćenog teksta Statuta Doma zdravlja Koprivničko-križevačke županije URBROJ: 2137-88-864/2022. od 28. veljače 2022. godine, ravnateljica Mirjana Hanžeković, mag.oec. donosi

**PRAVILNIK**

**o postupku unutarnjeg prijavljivanja**

**nepravilnosti i postupku imenovanja povjerljive osobe i njezina zamjenika**

GLAVA I.

OPĆE ODREDBE

Članak 1.

Ovim Pravilnikom o postupku unutarnjeg prijavljivanja nepravilnosti i postupku imenovanja povjerljive osobe i njezina zamjenika u Domu zdravlja Koprivničko-križevačke županije (dalje: Pravilnik) uređuje se postupak unutarnjeg prijavljivanja nepravilnosti i postupak imenovanja povjerljive osobe i njezina zamjenika u Domu zdravlja Koprivničko-križevačke županije (dalje: Dom zdravlja), prava i obveze prijavitelja nepravilnosti i povezanih osoba te povjerljive osobe i njenog zamjenika, kao i obveze Doma zdravlja kao poslodavca.

Članak 2.

Izrazi u ovom Pravilniku koji imaju rodno značenje odnose se jednako na muški i ženski spol.

Članak 3.

Pojedini pojmovi u smislu ove Odluke imaju sljedeća značenja:

1. *nepravilnost*su radnje ili propusti koji su protupravni i odnose se na područje primjene i propise navedene u zakonu s kojim je uređena zaštita prijavitelja nepravilnosti, ili su u suprotnosti s ciljem ili svrhom tih propisa

2. *informacije o nepravilnostima*su informacije, uključujući opravdane sumnje, o stvarnim ili mogućim nepravilnostima koje su se dogodile ili su vrlo izgledne u Županiji u kojoj prijavitelj radi ili je radio ili neposredno treba ili je trebao započeti raditi ili ako je prijavitelj sa Županijom u kontaktu ili je bio u kontaktu u radnom okruženju, te o pokušajima prikrivanja takvih nepravilnosti

3. *prijavitelj nepravilnosti*je fizička osoba koja prijavljuje ili javno razotkriva nepravilnosti o kojima je saznala u svom radnom okruženju

4. *prijava*ili *prijaviti*je usmeno ili pisano prenošenje informacija o nepravilnostima

5. *radno okruženje*su profesionalne aktivnosti u javnom ili privatnom sektoru u okviru kojih, neovisno o prirodi tih aktivnosti, osobe stječu informacije o nepravilnostima i u okviru kojih bi te osobe mogle doživjeti osvetu ako prijave takve nepravilnosti, uključivši situaciju kada je aktivnost u međuvremenu prestala ili neposredno treba ili je trebala započeti.

Takve aktivnosti posebno uključuju:

a) osobe u radnom odnosu

b) osobe koje imaju položaj samozaposlenih osoba

c) imatelje dionica i poslovnih udjela, kao i osobe koje su članovi upravnog, upravljačkog ili nadzornog tijela trgovačkog društva, uključujući neizvršne članove, te volontere i plaćene ili neplaćene vježbenike

d) osobe koje rade pod nadzorom i u skladu s uputama ugovaratelja, podugovaratelja i dobavljača

e) osobe koje na bilo koji način sudjeluju u djelatnostima pravne ili fizičke osobe

6. *tijela javne vlasti*su određena odredbama zakona kojim se uređuje pravo na pristup informacijama

7. *povezane osobe*su:

a) pomagači prijavitelja nepravilnosti

b) srodnici, kolege i sve druge osobe povezane s prijaviteljem nepravilnosti koje bi mogle pretrpjeti osvetu u radnom okruženju

c) pravni subjekti u vlasništvu prijavitelja nepravilnosti, za koje prijavitelji nepravilnosti rade ili s kojima su prijavitelji na drugi način povezani u radnom okruženju

8. *osveta*je svaka izravna ili neizravna radnja ili propust u radnom okruženju potaknuta unutarnjim ili vanjskim prijavljivanjem ili javnim razotkrivanjem, a uzrokuje ili može uzrokovati neopravdanu štetu prijavitelju

9. *povjerljiva osoba*je fizička osoba zaposlena u Domu zdravlja koju je ravnatelj imenovao radi zaprimanja prijava nepravilnosti, komunikacije s prijaviteljem i vođenja postupka zaštite u vezi s prijavom nepravilnosti

10. *prijavljena osoba*je Dom zdravlja ili fizička osoba koja je u prijavi ili pri javnom razotkrivanju nepravilnosti navedena kao odgovorna za počinjenje nepravilnosti ili s njom povezana osoba

11. *daljnje postupanje*je svaka radnja koju je primatelj prijave nadležan za ispitivanje nepravilnosti ili bilo koje drugo tijelo ili osoba, organizacijska cjelina odnosno tijelo nadležno za postupanje po sadržaju prijave nepravilnosti poduzelo radi procjene točnosti navoda iz prijave i, prema potrebi, rješavanja prijavljene nepravilnosti, uključujući mjere kao što su unutarnja istraga, istraga, progon, mjera za povrat sredstava ili zaključivanje postupka

12. *povratna informacija*je pružanje informacija prijaviteljima u vezi s predviđenim ili poduzetim daljnjim postupanjima te o razlozima za takvo daljnje postupanje

13. *pomagač prijavitelju nepravilnosti*je fizička osoba koja pomaže prijavitelju nepravilnosti u postupku prijavljivanja u radnom okruženju.

Članak 4.

(1) Zabranjeno je sprječavanje ili pokušaj sprječavanja prijavljivanja nepravilnosti.

(2) Odredbe općeg ili pojedinačnog akta Doma zdravlja te pravnog posla kojima se propisuje zabrana prijavljivanja nepravilnosti nemaju pravni učinak.

(3) Zabranjeno je pokretanje zlonamjernih postupaka protiv prijavitelja nepravilnosti, povezanih osoba te povjerljive osobe i njezinog zamjenika.

Članak 5.

(1) Ravnatelj, zamjenik ravnatelja, pomoćnici ravnatelja ili drugi radnici zaposleni u Domu zdravlja ne smiju se osvećivati, pokušavati osvećivati ili prijetiti osvetom prijavitelju nepravilnosti, povezanim osobama te povjerljivoj osobi i njezinom zamjeniku zbog prijavljivanja nepravilnosti odnosno javnog razotkrivanja.

(2) Osvetom iz članka 3. točke 8. ovog Pravilnika osobito se smatraju postupci:

a) privremenog udaljavanja, otkaza, razrješenja ili jednakovrijednih mjera

b) degradiranja ili uskraćivanja mogućnosti za napredovanje

c) prijenosa dužnosti, promjene mjesta rada, smanjenja plaće, promjene radnog vremena

d) uskraćivanja mogućnosti za osposobljavanje

e) negativne ocjene rada ili preporuke za zapošljavanje

f) nametanja ili određivanja stegovne mjere, prijekora ili druge sankcije, uključujući financijsku sankciju

g) prisile, zastrašivanja, uznemiravanja ili izoliranja

h) diskriminacije, stavljanja u nepovoljni položaj ili nepravednog tretmana

i) uskrate ponude za sklapanje ugovora na neodređeno vrijeme, a za to su bili ispunjeni zakonski uvjeti, ako je radnik imao opravdano očekivanje da će mu isti biti ponuđen

j) nesklapanja uzastopnog ugovora o radu na određeno vrijeme u skladu s odredbama nacionalnog prava u području radnih odnosa, ili njegova prijevremenog raskida

k) prouzročenja štete, uključujući štetu nanesenu ugledu osobe, osobito na društvenim mrežama, ili financijskog gubitka, uključujući gubitak poslovanja i gubitak prihoda

l) negativnog označavanja na temelju neformalnog ili formalnog sektorskog sporazuma ili sporazuma koji se primjenjuje na cijelu industriju, što može značiti da osoba u budućnosti neće moći naći posao u tom sektoru ili industriji

m) prijevremenog raskida ugovora o nabavi robe ili usluga ili njegova poništavanja

n) poništavanja licencije ili dozvole

o) upućivanja na psihijatrijske ili liječničke procjene.

(3) Odredbe općeg ili pojedinačnog akta Doma zdravlja te pravnog posla kojima se osvećuje prijavitelju nepravilnosti ili povezanoj osobi zbog prijavljivanja nepravilnosti ili javnog razotkrivanja nemaju pravni učinak.

Članak 6.

(1) Ako osobe prijave informacije o nepravilnostima ili javno razotkriju informacije u skladu s ovim Pravilnikom i zakonom, ne smatra se da su prekršile bilo kakvo ograničenje u vezi s otkrivanjem informacija te ni na koji način ne snose odgovornost u pogledu takve prijave ili javnog razotkrivanja pod uvjetom da su imale opravdan razlog vjerovati da su prijava ili javno razotkrivanje tih informacija bili nužni radi razotkrivanja nepravilnosti na temelju ove Odluke i zakona s kojim je uređena zaštita prijavitelja nepravilnosti.

(2) Odredba stavka 1. ovoga članka ne primjenjuje se u slučajevima propisanim zakonom s kojim je uređena zaštita prijavitelja nepravilnosti.

(3) Prijavitelji ne snose odgovornost u pogledu stjecanja prijavljenih ili javno razotkrivenih informacija ili pristupa njima, osim ako takvo stjecanje ili pristup ne predstavlja samostalno kazneno djelo.

(4) Svaka druga potencijalna odgovornost prijavitelja proizašla iz radnji ili propusta koji nisu povezani s podnošenjem prijave ili javnim razotkrivanjem ili koji nisu potrebni za razotkrivanje nepravilnosti uređena je općim aktima Doma zdravlja, hrvatskim propisima ili pravom Europske unije.

(5) Ako osoba podnese prijavu ili javno razotkrije informacije o nepravilnostima koje su obuhvaćene područjem primjene ovog Pravilnika ili zakona s kojim je uređena zaštita prijavitelja nepravilnosti, a te informacije uključuju poslovne tajne, te ako ta osoba ispunjava uvjete za zaštitu iz ovog Pravilnika ili zakona s kojim je uređena zaštita prijavitelja nepravilnosti, takva prijava ili javno razotkrivanje smatrati će se zakonitima u onoj mjeri u kojoj takvo pribavljanje, korištenje ili otkrivanje zahtijevaju ili dopuštaju hrvatski propisi ili pravo Europske unije.

GLAVA II.

PRAVA PRIJAVITELJA NEPRAVILNOSTI, POVJERLJIVIH

OSOBA I NJIHOVIH ZAMJENIKA TE POVEZANIH OSOBA

Članak 7.

(1) Prijavitelj nepravilnosti ostvaruju pravo na zaštitu predviđenu ovim Pravilnikom ako je imao opravdan razlog vjerovati da su prijavljene ili javno razotkrivene informacije o nepravilnostima istinite u trenutku prijave ili razotkrivanja te da su te informacije obuhvaćene područjem primjene ovog Pravilnika i zakona s kojim je uređena zaštita prijavitelja nepravilnosti te ako su podnijeli prijavu u skladu s odredbama ovog Pravilnika i zakona sustavom unutarnjeg ili vanjskog prijavljivanja nepravilnosti ili su javno razotkrili nepravilnost.

(2) Osoba koja je anonimno prijavila ili javno razotkrila informacije o nepravilnostima, a koje ispunjavaju uvjete iz stavka 1. ovoga članka i čiji je identitet naknadno utvrđen te trpi osvetu, ima pravo na zaštitu neovisno o tome što je prijavu podnijela anonimno.

(3) Osoba koja je nepravilnosti prijavila nadležnim institucijama, tijelima, uredima ili agencijama Europske unije ima pravo na zaštitu propisanu ovim Pravilnikom pod istim uvjetima kao osobe koje podnose prijavu povjerljivoj osobi ili nadležnom tijelu za vanjsko prijavljivanje.

Članak 8.

(1) Prijavitelj nepravilnosti ima pravo na zaštitu identiteta i povjerljivosti, naknadu štete sukladno zakonu, emocionalnu podršku i drugu zaštitu predviđenu zakonom s kojim je uređena zaštita prijavitelja nepravilnosti. Emocionalna podrška se pruža sukladno aktu ministra nadležnog za pravosuđe s kojim se uređuje pružanje emocionalne podrške.

(2) Identitet prijavitelja nepravilnosti, odnosno podaci na osnovi kojih se može otkriti njegov identitet te drugi podaci koji su navedeni u prijavi nepravilnosti dostupni su isključivo osobama koje su zadužene za primanje takvih prijava i njihovu daljnju obradu te isti moraju ostati zaštićeni, osim ako prijavitelj nepravilnosti pristane na otkrivanje tih podataka.

(3) Iznimno od stavka 2. ovoga članka, identitet prijavitelja i sve ostale informacije iz stavka 2. ovoga članka mogu se otkriti samo ako je to nužna i razmjerna obveza koja se nalaže pravom Europske unije ili hrvatskim propisima u okviru istraga državnih ili pravosudnih tijela ili u okviru sudskog postupka, među ostalim radi zaštite prava na obranu prijavljene osobe.

(4) Otkrivanja izvršena na temelju iznimke predviđene stavkom 3. ovoga članka podliježu odgovarajućim zaštitnim mjerama na temelju primjenjivih pravila Europske unije i hrvatskog zakonodavstva.

Prije nego što se otkrije identitet prijavitelja nepravilnosti, mora ga se pisanim putem o tome obavijestiti uz navođenje razloga za otkrivanje povjerljivih podataka, osim ako bi se takvom informacijom ugrozile povezane istrage ili sudski postupci.

(4) Odredbe stavka 2. ovoga članka koje se odnose na zaštitu identiteta prijavitelja primjenjuju se i na zaštitu identiteta prijavljenih osoba.

(5) Povezana osoba ima pravo na zaštitu iz stavka 1. ovog članka ako učini vjerojatnim da je prema njoj počinjena ili pokušana osveta, ili joj se prijetilo osvetom zbog povezanosti s prijaviteljem nepravilnosti.

(6) Povjerljiva osoba i njezin zamjenik imaju pravo na zaštitu iz stavka 1. ovog članka ako učine vjerojatnim da je prema njima počinjena ili pokušana osveta, ili im se prijetilo osvetom zbog zaprimanja prijave o nepravilnosti odnosno postupanja po zaprimljenoj prijavi.

Članak 9.

(1) Svaka obrada osobnih podataka u skladu s ovim Pravilnikom, uključujući razmjenu ili prijenos osobnih podataka nadležnim tijelima, obavlja se u skladu s relevantnim propisima Europske unije i hrvatskim pravom s kojim se regulira zaštita osobnih podataka.

(2) Osobni podaci koji očito nisu relevantni za postupanje s određenom prijavom ne prikupljaju se ili se, ako se slučajno prikupe, brišu bez nepotrebne odgode.

Članak 10.

Osoba kojoj prijavitelj nepravilnosti prijavi nepravilnost, pomagač prijavitelja nepravilnosti i svaka druga osoba koja sudjeluje u postupku po prijavi nepravilnosti dužna je štititi podatke koje sazna iz prijave te ih ne smije koristiti ili otkrivati u druge svrhe osim one koje su potrebne za ispravno daljnje postupanje.

GLAVA III.

POSTUPAK PRIJAVLJIVANJA NEPRAVILNOSTI I

POSTUPANJE PO PRIJAVI

Članak 11.

(1) Vanjsko prijavljivanje nepravilnosti je prijavljivanje nepravilnosti nadležnom tijelu, odnosno pučkom pravobranitelju.

(2)  Prijavitelj nepravilnosti može prijaviti nepravilnost nadležnom tijelu za vanjsko prijavljivanje nepravilnosti:

– nakon što je prvo podnio prijavu kroz sustav unutarnjeg prijavljivanja Doma zdravlja ili

– izravno nadležnom tijelu za vanjsko prijavljivanje.

(3) Javno razotkrivanje nepravilnosti je otkrivanje nepravilnosti javnosti.

(4) Prijavitelji nepravilnosti iz ovog članka imaju pravo na zaštitu sukladno uvjetima propisanima ovim Pravilnikom i zakonom s kojim je uređena zaštita prijavitelja nepravilnosti.

Članak 12.

(1) Unutarnje prijavljivanje nepravilnosti je prijavljivanje nepravilnosti Domu zdravlja kao poslodavcu.

(2) Postupak unutarnjeg prijavljivanja nepravilnosti započinje dostavljanjem prijave povjerljivoj osobi.

(3) Prijava nepravilnosti sadrži podatke o prijavitelju nepravilnosti, osobi te informacije o nepravilnostima.

(4) Prijava nepravilnosti može se podnijeti u pisanom ili usmenom obliku.

Pisani oblik uključuje svaki oblik komunikacije koji osigurava pisani zapis.

Usmeno prijavljivanje moguće je telefonom ili drugim sustavima glasovnih poruka te, na zahtjev prijavitelja, fizičkim sastankom u razumnom roku.

(5) Prijava u pisanom obliku se može podnijeti i na neformalnom obrascu čiji sadržaj utvrđuje povjerljiva osoba.

(6) Povjerljiva osoba i njezin zamjenik ne smiju zahtijevati od prijavitelja nepravilnosti da podnesu pisanu prijavu na obrascu iz stavka 5. ovog članka ili drugom obrascu koji nije službeni obrazac propisan hrvatskim propisima ili propisima Europske unije.

Članak 13.

(1) Povjerljiva osoba vodi evidenciju o svakoj zaprimljenoj prijavi nepravilnosti, u skladu sa zahtjevima u pogledu povjerljivosti predviđenima u člancima 8., 9. i 10. ovog Pravilnika i zakonom s kojim je uređena zaštita prijavitelja nepravilnosti.

(2) Prijave se čuvaju u trajnom obliku sukladno hrvatskim propisima i aktima Doma zdravlja s kojima je regulirana zaštita i obrada dokumentacije.

(3) Ako se za podnošenje prijave upotrebljava telefonski uređaj na kojem je moguće napraviti zvučni zapis ili drugi sustav glasovnih poruka na kojem je moguće napraviti zvučni zapis, povjerljiva osoba ima pravo evidentirati usmenu prijavu, uz suglasnost prijavitelja, na jedan od sljedećih načina:

a) zvučnim zapisom razgovora u trajnom i dostupnom obliku ili

b) potpunim i točnim prijepisom razgovora koji izrađuje povjerljiva osoba ili njezin zamjenik.

(4) Ako se za podnošenje prijave upotrebljava telefonski uređaj na kojem nije moguće napraviti zvučni zapis ili drugi sustav glasovnih poruka na kojem nije moguće napraviti zvučni zapis, povjerljiva osoba ima pravo evidentirati usmenu prijavu u obliku točnog zapisa razgovora.

(5) Ako osoba zatraži sastanak s povjerljivom osobom u svrhu podnošenja prijave u skladu s člankom 12. stavkom 4. ovog Pravilnika, povjerljiva osoba osigurava, uz suglasnost prijavitelja, vođenje potpune i točne evidencije sa sastanka u trajnom i dostupnom obliku.

(6) Povjerljiva osoba ima pravo evidentirati sastanak na jedan od sljedećih načina:

a) zvučnim zapisom razgovora u trajnom i dostupnom obliku ili

b) točnim zapisnikom sa sastanka koji izrađuje povjerljiva osoba ili njen zamjenik.

(7) Povjerljiva osoba ponudit će prijavitelju mogućnost provjere i ispravka prijepisa poziva iz stavka 3. ovoga članka, zapisnika razgovora iz stavka 4. ovoga članka i zapisnika sa sastanka iz stavka 6. ovoga članka, kao i mogućnost potvrde točnosti potpisom.

Članak 14.

(1) Povjerljiva osoba dužna je:

1. zaprimiti prijavu nepravilnosti i potvrditi primitak prijave u roku od sedam dana od dana primitka

2. bez odgode poduzeti radnje iz svoje nadležnosti potrebne za zaštitu prijavitelja nepravilnosti

3. poduzeti radnje radi ispitivanja nepravilnosti i dostaviti prijavitelju povratnu informaciju o prijavi u pravilu u roku od 30 dana, ali ne duljem od 90 dana od dana potvrde o primitku prijave ili ako potvrda nije poslana prijavitelju, nakon proteka sedam dana od dana podnošenja prijave

4. bez odgode prijavu o nepravilnosti proslijediti tijelima ovlaštenim na postupanje prema sadržaju prijave, ako nepravilnost nije riješena sa ravnateljem Doma zdravlja.

5. bez odgode pisanim putem obavijestiti prijavitelja nepravilnosti o ishodu ispitivanja prijave

6. pisanim putem izvijestiti nadležno tijelo za vanjsko prijavljivanje nepravilnosti, odnosno pučkog pravobranitelja o zaprimljenim prijavama i ishodu postupanja u roku od 30 dana od dana odlučivanja o prijavi

7. čuvati identitet prijavitelja nepravilnosti i podatke zaprimljene u prijavi od neovlaštenog otkrivanja odnosno objave drugim osobama, osim ako to nije suprotno posebnom zakonu

8. pružiti jasne informacije o postupcima za podnošenje prijave nadležnom tijelu za vanjsko prijavljivanje, odnosno pučkom pravobranitelju i, prema potrebi, institucijama, tijelima, uredima ili agencijama Europske unije nadležnim za postupanje po sadržaju prijave nepravilnosti.

(2) Ravnatelj, predsjednik Upravnog vijeća, zamjenik i pomoćnici ravnatelja ne smiju utjecati ili pokušati utjecati na postupanje povjerljive osobe i njezina zamjenika prilikom poduzimanja radnji iz njihove nadležnosti potrebnih za zaštitu prijavitelja nepravilnosti.

(3) Povjerljiva osoba i njezin zamjenik moraju svoje dužnosti obavljati zakonito i savjesno i ne smiju zlouporabiti svoje ovlasti na štetu prijavitelja nepravilnosti.

(4) Ako je prijavu nepravilnosti zaprimila osoba koja nije nadležna za postupanje po prijavi nepravilnosti, ista ju je dužna bez odgode i bez izmjena proslijediti povjerljivoj osobi uz zaštitu identiteta prijavitelja nepravilnosti i povjerljivosti podataka iz prijave.

Članak 15.

(1) Povjerljivu osobu u slučaju spriječenosti zamjenjuje njezin zamjenik.

(2) Zamjenik povjerljive osobe ima sva prava i obveze povjerljive osobe dok je zamjenjuje.

(3)Zamjenik povjerljive osobe, sukladno nalogu i uputama povjerljive osobe, pomaže pri zaprimanju prijava i vođenju postupka propisanog ovim Pravilnikom i zakonom s kojim je uređena zaštita prijavitelja nepravilnosti.

GLAVA IV.

IMENOVANJE POVJERLJIVE OSOBE I NJENOG ZAMJENIKA

Članak 16.

1. Povjerljivu osobu i njezina zamjenika imenuje ravnatelj na prijedlog:

a) radničkog vijeća ili sindikalnog povjerenika koji je preuzeo prava i obveze radničkog vijeća

b) najmanje 20 % radnika ako radničko vijeće ili sindikalni povjerenik koji je preuzeo prava i obveze radničkog vijeća nisu ustanovljeni.

(2) Postupak imenovanja povjerljive osobe i njezinog zamjenika pokreće ravnatelj slanjem pisanog poziva, u pravilu elektroničkim putem, predlagaču iz stavka 1. točke a) ovog članka ili svim radnicima Doma zdravlja putem osobe voditelja u Ispostavi da mu dostave svoj prijedlog povjerljive osobe i njezinog zamjenika, ako radničko vijeće nije organizirano ili nema sindikalnog povjerenika koji je preuzeo prava i obveze radničkog vijeća.

(3) Predlagači iz stavka 1. ovog članka svoj pisani prijedlog povjerljive osobe i njezinog zamjenika moraju dostaviti ravnatelju u roku od osam (8) dana od:

* dana primitka njegovog poziva ili
* dana kad je njegov poziv zabilježen na poslužitelju za slanje poruka.

(4) Uz prijedlog iz stavaka 1. i 3. ovog članka moraju se priložiti pisane suglasnosti iz stavka 9. ovog članka.

(5) Ako prijedlog iz stavaka 1. i 3. ovog članka nije uredan, odnosno ako nije pravovremeno dostavljen ravnatelju, ako ga nisu potpisali svi predlagači, ako je za povjerljivu osobu i njezinog zamjenika predložen samo jedan radnik ili više od dvoje radnika te ako uz njega nije priložena pisana suglasnost iz stavka 9. ovog članka, smatra se da takav prijedlog nije ni dan.

(6) U slučaju više prijedloga predlagača iz stavka 1. točke b) ovoga članka, prednost će imati prijedlog koji ima veću podršku radnika, a u slučaju prijedloga koji imaju jednaku podršku radnika, prednost će imati prijedlog koji je prvi zaprimljen.

(7) Iznimno od stavka 1. ovog članka ravnatelj će imenovati povjerljivu osobu i njezina zamjenika bez prijedloga radničkog vijeća ili sindikalnog povjerenika koji je preuzeo prava i obveze radničkog vijeća odnosno najmanje 20 % radnika ako takav prijedlog nije dan.

(8) Imenovanu povjerljivu osobu i njezina zamjenika ravnatelj će razriješiti bez odgađanja na temelju prijedloga radničkog vijeća ili sindikalnog povjerenika koji je preuzeo prava i obveze radničkog vijeća odnosno najmanje 20 % radnika zaposlenih u Domu zdravlja.

(9) Povjerljiva osoba i njezin zamjenik moraju dati pisanu suglasnost za imenovanje.

GLAVA V.

OBVEZE DOMA ZDRAVLJA

Članak 17.

(1) Ravnatelj je dužan zaštititi prijavitelja nepravilnosti od osvete i poduzeti nužne mjere radi zaustavljanja osvete i otklanjanja njezinih posljedica.

(2) Dom zdravlja će čuvati podatke zaprimljene u prijavi od neovlaštenog otkrivanja, osim ako to nije suprotno hrvatskim propisima.

Članak 18.

(1) Dom zdravlja će u skladu sa svojim materijalnim mogućnostima osigurati povjerljivoj osobi i njezinom zamjeniku:

- službenu prostoriju za zaprimanje prijava bez prisustva trećih osoba

- uređaje, opremu i alate nužne za rad te

- adresu elektroničke pošte za potrebe službenog komuniciranja.

(2) Dom zdravlja će osigurati uvjete za vođenje evidencije o prijavama u skladu s člankom 13. ove Odluke i zakonom s kojim je uređena zaštita prijavitelja nepravilnosti.

Članak 19.

Dom zdravlja će na svojoj mrežnoj stranici objaviti:

- ovaj Pravilnik,

- neformalni obrazac iz članka 12. stavka 5. ove Odluke

- tko su povjerljiva osoba i njezin zamjenik te

- adresu, adresu elektroničke pošte i broj telefona za prijavljivanje nepravilnosti u Domu zdravlja.

GLAVA VI.

PRIJELAZNE I ZAVRŠNE ODREDBE

Članak 20.

Ravnatelj je dužan imenovati povjerljivu osobu i njezinog zamjenika u roku od tri mjeseca od dana stupanja na snagu Zakona o zaštiti prijavitelja nepravilnosti („Narodne novine“, broj 46/22.).

Članak 21.

Do imenovanja povjerljive osobe i njezinog zamjenika sukladno članku 15. ovog Pravilnika, povjerljiva osoba i njezin zamjenik imenovan na temelju Zakona o zaštiti prijavitelja nepravilnosti („Narodne novine“, broj 17/19.) i Pravilnika o postupku unutarnjeg prijavljivanja nepravilnosti i imenovanja povjerljive osobe, nastavljaju obnašati svoje dužnosti.

Članak 22.

U svrhu poticanja prvenstvenog korištenja sustava unutarnjeg prijavljivanja ovaj Pravilnik, podaci o povjerljivoj osobi i njezinom zamjeniku će biti dostupni svim radnicima putem mrežne stranice Doma zdravlja.

Članak 23.

Povjerljiva osoba je dužna u roku od 30 dana od dana imenovanja izraditi neformalni obrazac iz članka 12. stavka 5. ovog Pravilnika i zatražiti njegovu objavu na mrežnoj stranici Doma zdravlja.

Članak 24.

Ovaj Pravilnik objaviti će se na oglasnoj ploči Doma zdravlja Koprivničko-križevačke županije, a stupa na snagu osmog dana od dana objave.

Ravnateljica

Mirjana Hanžeković, mag.oec.

URBROJ: 2137-88-2599/2022.

Koprivnica, 14. lipnja 2022.

Potvrđuje se da je ovaj Pravilnik objavljen na oglasnoj ploči Doma zdravlja Koprivničko-križevačke županije, Trg Dr. Tomislava Bardeka 10, Koprivnica 14. lipnja 2022. godine.

Ravnateljica

Mirjana Hanžeković, mag.oec.